ล่อใจคนรูดปรื๊ด
‘กสิกร-เคทีซี’จัดหนักให้ลูกค้าใช้จังหวะค่าครองชีพพุ่งดึงดูด
11 พ.ค. 2555

“กสิกร-ไทยเคทีซี” ฉวยจังหวะค่าครองชีพพุ่ง ออกแคมเปญกระตุ้นยอดรูดปรื๊ด 
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า คาดว่ายอดการใช้จ่ายผ่านบัตรเครดิตของธนาคารในปีนี้จะเติบโตขึ้นมาได้ไม่ต่ำกว่า 36% หรือ 2.05 แสนล้านบาท ขณะที่ฐานบัตรเครดิตจะเติบโตได้ไม่ต่ำกว่า 20% หรือประมาณ 5 แสนใบ หลังจากในช่วง 4 เดือนแรกที่ผ่านมา สามารถทำยอดใช้จ่ายผ่านบัตรไปแล้ว 6.3 หมื่นล้านบาท ขณะที่ฐานบัตรเครดิตเติบโตได้ 2 แสนใบ ซึ่งเป็นผลมาจากการใช้จ่ายเพื่อฟื้นฟูความเสียหายจากน้ำท่วมของประชาชนในช่วงต้นปี และภาวะค่าครองชีพที่ปรับตัวสูงขึ้น 
นายปกรณ์ กล่าวว่า หากมองจากผลงานธุรกิจบัตรเครดิต 4 เดือนแรกของธนาคารถือว่าเข้าเป้าหมดแล้ว ยอดการใช้จ่ายเฉลี่ยต่อบัตรของธนาคารก็เพิ่มขึ้นจากเดิม 1.4 หมื่นบาท/บัตร/เดือน เป็น 1.6 หมื่นบาท/บัตร/เดือน 




 
อย่างไรก็ตาม ธนาคารยังจะออกแคมเปญใหม่ที่สามารถตอบโจทย์ความต้องของลูกค้าในภาวะราคาสินค้าและค่าครองชีพถีบตัวสูงขึ้น เพื่อดันให้ธุรกิจบัตรเครดิตทำได้ทะลุเป้าปีนี้
ล่าสุด ธนาคารได้ร่วมกับพันธมิตรออกแคมเปญ “ศุกร์ สุข สุด” เพื่อกระตุ้นยอดใช้จ่ายผ่านบัตรเครดิตของธนาคารอย่างต่อเนื่อง โดยในทุกวันศุกร์ลูกค้า 1,000 คนแรก ที่ใช้จ่ายผ่านบัตรเครดิตกสิกรไทยครบ 1,000 บาท ใน 3 ห้างสรรพสินค้า ได้แก่ เซ็นทรัล ชิดลม สยามพารากอน และโรบินสัน พระราม 9 จะได้ลุ้นรับบัตรของขวัญมูลค่า 1,000 บาท ซึ่งจะเริ่มมีผลตั้งแต่วันนี้-31 ธ.ค. 2555 เพื่อกระตุ้นกำลังซื้อ
นายปกรณ์ กล่าวว่า สำหรับยุทธศาสตร์ของธนาคารในระยะแรกจะเน้นกระตุ้นยอดการใช้จ่ายในเขตพื้นที่กรุงเทพมหานคร จากนั้นภายในไตรมาสหน้าธนาคารจะเริ่มรุกสู่ตลาดภูมิภาค ในเขต 14 จังหวัดเศรษฐกิจเพื่อขยายฐานลูกค้าใหม่ ซึ่งจะช่วยให้ธนาคารมีรายได้ค่าธรรมเนียมในปีนี้ไม่ต่ำกว่า 3,600 ล้านบาท และมีรายได้ดอกเบี้ยไม่ต่ำกว่า 2,500 ล้านบาท 
นายวรวุฒิ นิสภกุลธร รองประธานเจ้าหน้าที่บริหาร สายงานธุรกิจบัตรเครดิต บริษัท บัตรกรุงไทย (เคทีซี) กล่าวว่า บริษัทได้ออกแคมเปญผ่อนชำระเพื่อแบ่งเบาภาระค่าเล่าเรียนทุกระดับ และเพื่อตอบสนองความต้องการของผู้ปกครองบางคนที่อาจต้องรับภาระค่าใช้จ่ายที่เพิ่มขึ้น โดยลูกค้าที่ชำระค่าเทอมผ่านบัตรเครดิตเคทีซีในสถาบันการศึกษาต่างๆ ที่ติดตั้งเครื่องรูดบัตรของเคทีซี ตั้งแต่ 3,000 บาทขึ้นไป จะสามารถแบ่งชำระผ่านระบบ KTC Flexi ด้วยอัตราดอกเบี้ยพิเศษเพียง 0% และอัตราดอกเบี้ย 0.69% นานสูงสุดถึง 10 เดือน ตั้งแต่วันนี้-31 ธ.ค. 2555
ก่อนหน้านี้ น.ส.อารยา ภู่พานิช ผู้ช่วยผู้จัดการใหญ่ ธนาคารไทยพาณิชย์ เปิดเผยว่า ในช่วง 4 เดือนแรกของปีนี้ ยอดใช้จ่ายผ่านบัตรเครดิตของธนาคารมีสูงถึง 2.5 หมื่นล้านบาท จากเป้าหมายทั้งปีตั้งไว้ 1.7 แสนล้านบาท สำหรับยอดใช้จ่ายผ่านบัตรเครดิตแบ่งตามประเภทการใช้จ่าย ในช่วง 4 เดือนแรก มีดังนี้ 1.น้ำมัน 2.ไฮเปอร์มาร์เก็ต และซูเปอร์มาร์เก็ต 3.ห้างสรรพสินค้าและดีพาร์ตเมนต์สโตร์ 4.วัสดุก่อสร้าง และสินค้าตกแต่งบ้าน และ 5.ค่ารักษาพยาบาล
ขณะที่ตลาดสินค้าเงินผ่อนชำระดอกเบี้ย 0% ประเภทเครื่องใช้ไฟฟ้า โทรศัพท์มือถือ มียอดสินเชื่อ 1 หมื่นล้านบาท และล่าสุดในแต่ละเดือนจะมียอดสินเชื่อใหม่เข้ามา 700-800 ล้านบาท โดยมีแคมเปญ 0% ระยะเวลา 10 เดือน